HUAWEI Mate 20 PRO 
Postrehy z testovania členov Únie nevidiacich a slabozrakých Slovenska. Testujúci dobrovoľníci dostali okruh otázok, ktorý im pomáhal pri testovaní telefónu i aplikácie Facing Emotion. Jednotlivé otázky a najzaujímavejšie vyjadrenia uvádzame v nasledujúcom texte.  
Viete sami realizovať prvotné spustenie asistenčnej aplikácie?
Dotykový telefón už používam nejaký čas, no ovládam ho najmä prostredníctvom programu pre nevidiacich Corvus. Tento program umožňuje prácu v špeciálnom (výrazne zjednodušenom) prostredí, ktorý sa podobá prostrediu tlačidlových telefónov – využívajú sa predovšetkým zoznamy položiek a kontextová ponuka. Aplikáciu TalkBack (TB) síce poznám, ale vôbec nemám zautomatizované jej používanie. Pri spustení tejto aplikácie som potrebovala asistenciu, ako aj základné uvedenie do jej ovládania. Potrebnú asistenciu mi poskytla vidiaca osoba.
Ja som dostal telefón už s aktívnym Google účtom a spusteným TalkBackom. Preto som to testoval až úplne na konci. Z nastavení som zvolil možnosť resetovať a vrátil som zariadenie do predvoleného stavu. Po úvodnej zvučke sa mi podarilo spustiť Talkback súčasným stlačením a podržaním tlačidiel hlasitosti. TalkBack aj celý sprievodca bol v angličtine. Navyše ma TalkBack prinútil prejsť celým úvodným tutorialom. Ten návod k TalkBacku je sám o sebe na začiatok veľmi dobrý, ale pre človeka, ktorý nevie po anglicky, to môže byť komplikované. Bolo potrebné zvoliť v nastaveniach slovenčinu a až potom bolo možné zvoliť slovenskú syntézu reči.
Teoreticky áno, prakticky pri aktuálnom štandardnom nastavení telefónu to nie je bez zrakovej kontroly možné. Bohužiaľ, nevidiaci človek nedokáže spustiť asistenčnú technológiu – TalkBack, resp. Accessible suite (po novom) samostatne, pretože:
1.	V prvotnom nastavení po nabootovaní telefónu nie je klávesová skratka na aktiváciu asistenčnej technológie pre nevidiaceho nakonfigurovaná, takže sa po súčasnom stlačení tlačidla na pridávanie a uberanie hlasitosti TB nespustí. Zobrazí sa len hláška, ako to urobiť, ale bez zrakovej kontroly sa to vykonať nedá.
2.	Ak by aj bola nakonfigurovaná, aj tak sa TB nespustí v plnom profile – s hlasom, ale len so sprievodnými zvukmi a vibráciami, pretože nie je k dispozícii lokalizovaná hlasová syntéza google tts v offline režime, keď sa navolí lokalizované prostredie operačného systému do slovenčiny.
3.	K tomu, aby nevidiaca osoba po spustení asistenčnej technológie získala hlasovú odozvu vstavaného čítača obrazovky TalkBack sa potrebuje pripojiť do online režimu buď cez wifi, alebo cez mobilné dáta na internet. Obe tieto možnosti bez pomoci vidiacej osoby nie je možné nevidiacemu samostatne vykonať, pretože TalkBack pred pripojením do internetu neposkytuje hlasovú odozvu, takže nie je možné dostať sa do nastavení zapnutia dát, resp. zapnutia wifi. Pri zapnutí wifi je ďalej kvôli chýbajúcemu ozvučeniu problém s jej výberom a následným zadaním hesla. 
4.	Pomohlo by, ak by klávesová skratka pre zapnutie TalkBacku bola štandardne v továrenských nastaveniach zapnutá a ak by bola lokalizovaná hlasová syntéza už štandardne predinštalovaná v offline režime, vtedy by nevidiaca osoba dokázala telefón obsluhovať od prvotného spustenia, od vybalenia z krabičky.
5.	Lepšie riešenie zapínania asistenčnej technológie bolo realizované po Android 7, kedy počas bootovania telefónu stačilo priložiť dva prsty na obrazovku, pravda pri lokalizovanom spustení telefónu by bol aj teraz problém kvôli chýbajúcej slovenskej hlasovej syntéze.

Po nakonfigurovaní 

Potrebovali ste pomoc pri oboznámení sa s funkciami telefónu od vidiacej osoby alebo ste zvládli oboznámenie sa s telefónom sami? 

Áno, potrebovala som úvodnú inštruktáž a zorientovanie. Našťastie sa hardvér dotykových telefónov v súčasnosti veľmi podobá, takže následne to nebol problém. Musela som si akurát zvyknúť na virtuálne tlačidlo „home,“ ktoré sa nachádza v spodnej časti displeja.
Slabozraká osoba mi vysvetlila rozloženie domovskej obrazovky. Mne sa domovská obrazovka zdala neprehľadná. Keďže som doteraz používal nadstavbu Corvus, musel som si zvyknúť, že súčasťou domovskej obrazovky sú aj správy, počasie a podobne.
Takúto pomoc som nepotreboval. Postupným prieskumom sa dalo oboznámiť s prostredím a s jednotlivými aplikáciami. Ale je to aj preto, že s asistenčným softvérom pracujem už dlhoročne. Som s ním oboznámený a nadobudol som za roky používania potrebné teoretické a praktické zručnosti.
Ďalší respondenti sa zhodne vyjadrili, že si po úvodnej inštruktáži zvykli alebo na funkcionalitu postupne bez väčších problémov prišli. 

Vyhovujú vám virtuálne systémové tlačidlá? 
Na virtuálne tlačidlá sa určite dá zvyknúť, hoci jednoznačne preferujem aspoň hardvérové tlačidlo „home“.
Musel som si na to zvyknúť, ale myslím si, že sa to dá. V čase testovania tohto telefónu som si súkromne kúpil telefón, ktorý má tiež len virtuálne systémové tlačidlá a nerobí mi to problém.
Nemám s nimi problém, ale uprednostnil by som skôr hardvérové, pretože pri nich je vždy istota stlačenia, čo pri – z rôznych dôvodov – odmlčanom čítači obrazovky nie je.

Vyhovuje Vám organizácia naposledy otvorených aplikácií? 
Väčšina respondentov odpovedala súhlasne: Áno, je to celkom dobrá myšlienka. Môže to zrýchliť prácu, ak si to človek osvojí.

Správa sa to trochu neštandardne, resp. asi nie tak, ako by som očakával. Keď prstom prejdem po spodnej časti obrazovky, TalkBack číta názvy domov, späť, nové aplikácie. V prvom rade sa mi nezdá to pomenovanie tlačidla Nové aplikácie. Skôr by to mohol čítať ako naposledy použité alebo čosi podobné. Keď potom švihám zľava doprava, TalkBack prechádza len medzi týmito tlačidlami a ak sa chcem vrátiť, musím sa dotknúť kdekoľvek na obrazovke, aby sa vrátil fokus späť do aplikácie. Ak napríklad poklepem na tlačidlo nové aplikácie, opäť sa najprv musím dotknúť na ľubovoľnom mieste obrazovky, aby TalkBack zameral naposledy použité aplikácie. Inak sa stane, že pri švihaní otvorí ľubovoľnú  aplikáciu z toho zoznamu. Avšak, dá sa na to zvyknúť. Skôr by som si to ale predstavoval asi takto: Keď prstom prechádzam medzi virtuálnymi tlačidlami a následne si to rozmyslím a švihaním zmením fokus, TalkBack by mal vrátiť fokus do aplikácie, v ktorej som. Ak poklepem na virtuálne tlačidlo, fokus by sa mal správne presunúť, v našom prípade, do naposledy použitých aplikácií. Tlačidlá Domov a späť sa správali korektne.

Viete sa orientovať na systémovej lište rozdelenej výrezom v displeji?
Áno, hoci to občas zahapruje...
Výrez nie je hmatateľný, čiže z hľadiska nevidiaceho to nemá zmysel. Orientovať sa viem, skôr mám problém lištu otvoriť. Podarí sa mi to gesto vždy tak na tretí štvrtý pokus.
Áno, nemal som problém. Dajú sa z nej informácie vyčítať. Navyše, táto lišta sa dá otvoriť a podrobne preskúmať.

Narazili ste na niektorú neprístupnú aplikáciu, ktorá už bola nainštalovaná v telefóne? 

V podstate boli aplikácie zväčša prístupné, ale občas po otvorení a preskúmaní okien jednotlivých aplikácií sa vyskytli niektoré nepopísané a niektoré nepreložené prvky. Napr. Hudba, Video, niektoré nepopísané tlačidlá priamo v sekciách nastavení. Zároveň niektoré aplikácie nebolo možné podrobne preskúmať, pretože vyžadovali prihlásenie do služieb Huawei, resp. Google, takže by bolo pre budúcnosť vhodné, ak by zadávateľ testovania poskytol v rámci testovacích podmienok aj vstupné údaje pre registráciu, aby sa dala preskúmať prístupnosť registrácie, resp. testovacie prihlasovacie údaje.
Pri prechádzaní hlavnej obrazovky som narazil na prvok, ktorý nebol nijakým spôsobom detekovaný, len akustický. Po poklepaní na túto položku som sa dostal do aplikácie hodiny, kde sa dalo normálne orientovať a pracovať s ňou. Takže jedine to je chyba, že položka nie je detegovaná (popísaná) a na danú položku sa nedá dostať prehmatávaním, len švihaním. Je umiestnená pravdepodobne v lište. Pri prešvihávaní nasleduje po ohlasovanom počasí. 
Netestovala som úplne všetky aplikácie. Tie základné ale fungujú – skúšala som napríklad kontakty, správy, Google play... Najväčší problém som asi mala s písaním akéhokoľvek textu – nie som zvyknutá na „androidovskú“ klávesnicu. Taktiež mi spôsobovalo ťažkosti, keď TalkBack zrazu prestal poslúchať – občas prestal reagovať na špeciálne gestá a bolo potrebné používať základné „androidovské“ (také, ako keď telefón funguje bez TalkBacku). Taktiež sa mi zdalo, že číta dosť chaoticky. Ale po reštarte telefónu už fungoval. Ešte dopĺňam, že v telefóne som nemala vloženú simku, takže som ho napríklad nevyužívala na štandardné úkony súvisiace s telefonovaním a prijímaním či odmietaním hovorov. Aplikácia Poznámky: Tlačidlo na vytvorenie novej poznámky nie je pomenované a nereaguje na štandardné dvojité poklepanie. Je potrebné s TalkBackom poklepať a pridržať, čo je príkaz na vyvolanie kontextovej ponuky. Vtedy sa už zobrazí pole na vytvorenie novej poznámky. Navrhoval by som v prvom rade tlačidlo popísať a naprogramovať tak, aby sa správalo štandardne. Aplikácia Hodiny: Pri nastavovaní budíka sa mi zdá zdĺhavé poklepávanie na číslice a postupné prechádzanie na konkrétnu hodinu a minútu. Pomohlo by, ak by sa dal čas zadať priamo do editačného poľa.

Viete sa orientovať v Nastaveniach telefónu? 
Po súhlasných odpovediach, resp. „v zásade áno – celkom intuitívne“, sme zaznamenali aj tento postreh: Okno s nastaveniami pôsobí pri prechádzaní s TalkBackom nekonzistentne. Zdá sa, že TalkBack pri švihaní zľava doprava neprečíta všetky položky a pri švihaní sprava doľava akoby pribudnú nové. V dialógoch s nastavením zvonenia je nepopísané tlačidlo, ktoré TalkBack číta ako Image. Toto tlačidlo by bolo potrebné popísať, keďže ho musíme potvrdiť, aby sa prejavili zmeny.

Vyhovuje vám umiestnenie tlačidiel hlasitosti na tej istej strane ako tlačidlo napájania? 
Väčšina odpovedí respondentov bola áno, bez problémov, ev.: Neprekáža mi to, hoci na svojom telefóne mám tlačidlá hlasitosti na inej strane.

Vedeli ste vypnúť alebo reštartovať telefón?
Všetci respondenti s tým nemali problém. 

Využili ste spúšťanie aplikácií gestom – hánkou prsta?
Väčšina respondentov možnosť nevyužila, ev. nemala dostatok vstupných informácií, preto možnosť nevyužila. Jeden respondent to skúsil a: Zistil som, že to funguje, len ak je vypnutý TalkBack. Vidiaca osoba dokáže pomocou hánky prsta vyvolať aplikáciu. Ale ak zapnem TalkBack, prestane to fungovať. 
Aký spôsob uzamknutia a následného odomknutia obrazovky ste využili? 
Uzamknutie zaklapnutím púzdra alebo krátkym stlačením tlačidla na boku a odomknutie gestom – potiahnutie dvomi prstami zdola nahor.
Zamknutie pomocou tlačidla Power, odomknutie Power+ potiahnutie prstov smerom hore. Zamykanie pomocou PIN, resp. odtlačku, resp. nastavenie rozpoznania tváre nie je pre nevidiaceho vhodné, pretože pri odomykaní nedokáže zadať PIN.
Ako najschodnejšie riešenie sa mi javí zamykanie pomocou kódu. Zatiaľ neviem, ako mazať znak, ak sa pomýlim, ale už mi aspoň TalkBack číta, čo píšem. Bolo to ale potrebné nastaviť v kontextovej ponuke TalkBacku. Skúšal som aj zamykanie pomocou rozpoznávania tváre a odtlačku prsta. Rozpoznávanie tváre sa mi nepodarilo nastaviť bez vidiacej osoby a aj po nastavení pomocou vidiaceho asistenta ma telefón nerozpozná. Rovnako je to aj s odtlačkom prsta. Prst totiž treba priložiť na konkrétne miesto na obrazovke. Tá je ale celá hladká, takže nevidiaci nevie, kam prst položiť. V tejto súvislosti som otestoval zamykanie pomocou odtlačku prsta na mojom Samsung Galaxy A7. Tam treba prst priložiť na tlačidlo napájania a dokáže to nastaviť a používať aj nevidiaci.

Využili ste ovládanie funkcií telefónu hlasom? 
Využil. Je škoda, že telefón nerozumie slovenským pokynom. Podarilo sa mi ale nastaviť hlasový profil a následne telefón nájsť frázou „Where you are“. Tiež fungovalo vytočenie kontaktu.
Nie, keďže po oboznámení sa s tým, že takýmto ovládaním sa dali ovládať funkcie týkajúce sa telefonovania a ja som nemal k dispozícii nanoSIM kartu, a svoju vlastnú kartu kvôli rozmerovej nekompatibilite s príslušným slotom na vloženie som použiť nemohol. 

Vyhovuje vám riešenie panela ovládania hlasitosti? 
Respondenti odpovedali, že áno.

Tlačidlá sú dobre hmatateľné, myslím si, že s týmto nie je problém.

Vyhovuje vám veľkosť a hmotnosť telefónu?
Väčšina respondentov vytýkala telefónu veľkosť i hmotnosť telefónu. Ale aj: Pre potreby nevidiaceho je veľkosť displeja postačujúca. Pri bežnom nosení som narazil na problémy.  
Myslím si, že pri kúpe nového telefónu, by ma veľkosť a hmotnosť motivovala, aby som hľadal nejaké iné možnosti, akou bol ten testovaný.
S telefónom sa mi zle manipulovalo, veľkosť mi nevyhovovala, ale možno to vyplýva len z toho, že som mal vždy o čosi menšie telefóny. 

Aplikácia Facing Emotion
Inštalovali ste si aplikáciu sám/sama?
Aplikácia už bola nainštalovaná, ale nerozoznávala emócie, takže som ju odinštaloval a nanovo inštaloval z Obchodu Play. Ostatní respondenti s inštaláciou nemali problém, po prípade už mali appku nainštalovanú. 
Pri inštalácii nenastal žiaden problém napríklad nebolo potrebné reštartovať telefón, neprestal čítať čítať a podobne? 
Myslím, že bolo treba reštartovať telefón, aby spolupracoval...
Nie. Nainštalovala sa korektne sama. Ale pre budúcnosť si myslím, že by bolo správne, ak by v rámci testovania zadávateľ poskytol nejaký testovací účet, v rámci ktorého sa aplikácie inštalujú z Obchodu Play.
Po opätovnom nainštalovaní sa neobjavili žiadne podobné problémy.

Po spustení aplikácie nebol problém s orientáciou v prostredí aplikácie? Vedeli ste sa dostať do všetkých funkcií? 
Nebol to problém, aplikácia je celkom intuitívna. 
Jediný problém som zaznamenal pri študovaní návodu. Medzi jednotlivými zvukmi treba prechádzať gestom „švih dvoma prstami doľava a doprava“. Toto ale TalkBack pri úvodnej správe nepovie. Informácia o tom, ako ovládať návod, je až pri prvej emócii. Navrhoval by som vetu: „Na prechod medzi emóciami použite...“ presunúť už k prvej vete.
Áno. Aplikácia je prístupná.

Po spustení rozpoznávania tváre ste vedeli spoľahlivo zamerať človeka, ktorého emóciu ste rozpoznávali? 
Človeka som zamerala v podstate podľa zvuku – tak, že niečo rozprával.
Áno, pri troške tréningu sa to dá. 
Tak to sa mi vôbec nedarilo. Oveľa lepšie to bolo s priloženým puzdrom, ktoré som mal na krku.
Privítali by ste pomoc pri zameriavaní tváre rozpoznávaného človeka? 
Ani neviem... Možno by telefón mohol vydávať nejaký zvuk, ktorý by mi napovedal, či som človeka dobre zamerala alebo nie (napr. vysoký tón – osoba je dobre zameraná).
Áno, viem si predstaviť nejaké vylepšenia, ktoré by umožnili efektívnejšie zameriavanie tváre snímaného človeka. Napr. pomocou slabnúcich/zosilňujúcich sa vibrácií pri zameriavaní, resp. nejakou hlasovou hláškou. Niečo podobné, ako majú aplikácie s OCR pri zameriavaní snímaných predlôh.
Určite áno, ak by aplikácia povedala možno aspoň to, či vidí polovicu hlavy, alebo vôbec nič, bolo by to jasnejšie.

Bolo potrebné realizovať emóciu miernou, výraznou alebo veľmi výraznou mimikou? 
Mne sa zdá, že napríklad úsmev stačilo naznačiť, ale napr. pohŕdanie sa podarilo docieliť len párkrát. Je ale pravda, že ja osobne používam mimiku málo a moja snúbenica, s ktorou sme to testovali, je slabozraká, takže som asi nemal na testovanie aplikácie vhodné podmienky.
Áno, daná osoba musela mať veľmi výraznú mimiku.
Skôr výraznou a veľmi výraznou. Pri miernej mimike bol výsledok rozpoznania nepresný. Väčšinou došlo k rozpoznaniu radosti, smútku alebo prekvapenia, čo nekorešpondovalo s realitou, s hodnotením vidiacich. Pri výraznej, alebo veľmi výraznej mimike bol výsledok rozpoznania presnejší. Bolo však treba v rámci rozpoznávania  počkať na zopakovanie hlásenia. Test som vykonal na troch osobách.

Rozpoznala aplikácia rôzne druhy emócie pri zmene mimiky?
Podarilo sa nám pri troche experimentovania vyvolať všetky. Najčastejšie ale úsmev, smútok a prekvapenie.
Najčastejšie rozpoznávala „radosť v strede.“ 
Áno, zmenou mimiky áno.
Vyskytla sa situácia, kedy aplikácia identifikovala tú istú emóciu aj pri zmene mimiky? Ako často?
Áno, obľúbená bola „radosť v strede“ (zjavne veľmi veselá aplikácia).
Áno. Po zmene mimiky došlo k zopakovaniu pôvodného hlásenia možno ešte dva-trikrát. Potom došlo ku zmene, keď bola zahlásená nová emócia, ale aj to nie vždy správna, resp. došlo k zahláseniu správnej emócie a následne na to, ako keby ku korekcii a ohláseniu nesprávnej emócie.

S týmto som sa, myslím, nestretol.
Pri niektorých gestách čítač obrazovky nehovoril nič alebo iba zopakoval tú istú hlášku, trochu to znervózňovalo, lebo telefón nereagoval podľa predstáv, ale môže to byť spôsobené iba mojou neznalosťou systému „Android“, pretože doteraz som využíval Iphone.
Museli ste prejsť návod, aby ste vedeli, ktorá mimika je aplikáciou považovaná za ktorú emóciu? 
Áno – prebehla som si aj to, ktorý zvuk prislúcha ku ktorej emócii.
Po poklepe na položku „zopakuj návod“ sa otvorila obrazovka s tlačidlom preskočiť návod. Okrem krátkej informácie charakterizujúcej aplikáciu, tam žiaden návod čitateľný pomocou TB nebol.
V návode som si naštudoval, ktoré zvuky reprezentujú ktorú emóciu. Mimiku sme skúšali metódou pokus-omyl.
Akým spôsobom ste ukončili rozpoznávanie tváre? 
Opustila som aplikáciu.
Poklepom na tlačidlo späť.
Zatvorením aplikácie gestom čítača obrazovky TalkBack – švih doľava a hore.
V ktorých situáciách by ste využili funkcionalitu takejto aplikácie?
Verím, že emócie sa mi celkom dobre darí rozpoznávať napríklad aj z prirodzeného hlasového prejavu človeka. Túto aplikáciu vnímam skôr ako doplnkovú vec. Rozpoznávanie emócií totiž prebieha dosť nápadne: Najskôr musím telefón namieriť na osobu, ktorá sa, samozrejme, môže ihneď začať tváriť „umelo“ a ja takto okamžite strácam akúkoľvek autenticitu. Avšak na druhej strane si viem predstaviť využitie takejto aplikácie napríklad na jednoduchý nácvik neverbálnych prejavov: u nevidiacich totiž často chýba konkrétnejšia predstava o tom, ako daná emócia reálne vizuálne vyzerá (napríklad aké to je, keď sa niekto tvári prekvapene – niektorí nevidiaci nemusia vedieť, že ide práve o podvihnuté obočie a pod.). Aplikácia by tak mohla v sebe skrývať nielen samotné názvy základných emócií, ale prípadne aj stručný popis toho, ako asi vyzerá ich prevedenie t. j. ako sa pri nich človek tvári.
Veľmi prínosné by ešte mohlo byť, pokiaľ by mobil obsahoval okrem „emočnej“ aplikácie aj také, ktoré môžu prispieť k zvýšeniu nezávislosti nevidiacich. Osobne by som napríklad uvítala kvalitný rozpoznávač farieb (záleží mi, aby farba A ladila s farbou B) či prípadne navigačnú aplikáciu, prostredníctvom ktorej ma môže asistent zorientovať v neznámom prostredí alebo mi sprostredkovať informáciu o tom, či som si z chladničky vybrala jahodový alebo čučoriedkový jogurt (nemusím ich vedieť rozlíšiť, keď majú napríklad úplne rovnaké tégliky).
V bežnom živote s telefónom by asi nebolo žiaduce stavať sa pred ľudí s tým, že chcem vedieť, v akej je kto nálade. Snáď pri špeciálnych tzv. „inteligentných okuliaroch“ by to bolo pre nevidiaceho trochu nápomocné. Možno pre nevidiace mamičky, aby mali prehľad o svojich deťoch, možno pre nevidiacich učiteľov...

Osobne si neviem predstaviť chodiť s telefónom medzi ľuďmi. Pri súčasnom nastavení spoločnosti vzhľadom na GDPR by to asi málokomu bolo príjemné. Skôr si viem predstaviť využitie pri popisovaní statických fotografií alebo videa. Myslím si, že nevidiaci dokážu pri komunikácii s druhou osobou spoľahlivo rozpoznať väčšinu emócii, takže skôr by som to vedel využiť pri už hotových fotografiách.
Aplikácia FE je celkom zábavná, občas povedala emóciu nájdenej osoby, občas nič... Avšak nápad a smer považujem za dobrý, v budúcnosti môže byť užitočná, ak bude presnejšia a rýchlejšia. Po zdokonalení si viem predstaviť jej využitie pre osoby slabozraké a nevidiace.

Ďalšie postrehy: 
1.	Za problematické z hľadiska prístupnosti okrem iného považujem aj to, že ak je potrebné vykonať nejaké prihlásenie do služby, do nejakého účtu, tak bez slúchadiel to nie je možné, pretože pri zadávaní hesla na virtuálnej klávesnici nie sú hlasom čítané jednotlivé znaky aj v prípade, že v nastavení TB je aktivovaná voľba, aby znaky hlasom čítané boli. Neviem si predstaviť napr. pri zapínaní telefónu a pri snahe zadať napr. PIN, aby som musel vždy používať na tento účel slúchadlá. 
2.	Bolo by vhodné, ak by zadávateľ testovania poskytol nevidiacim testerom sprievodné informácie k prvotnému spúšťaniu asistenčnej  technológie, aby sa tak dalo presne postupovať podľa pokynov, ktoré by mali viesť k spusteniu asistenčnej technológie. V súčasnosti tester postupuje podľa všeobecne dostupných informácií o spúšťaní asistenčnej technológie pre Android, ktoré nemusia korešpondovať s aktuálne implementovaným mechanizmom spúšťania asistenčnej technológie v tomto prípade s Accesible suite (TalkBack) v telefónoch Huawei.
3.	Testovanie by určite malo prebiehať dlhšiu dobu, aby bolo možné odskúšať na telefóne aj asistenčné technológie tretích strán, ktoré nie sú integrované v operačnom systéme.
4.	Súčasťou testovacej sady by mala byť aj SIM karta, aby sa dali odskúšať základné operácie, akými sú: prijatie hovoru (jeden z najproblematickejšich úkonov pri telefónoch s Androidom – chýba príslušné gesto fungujúce na celej obrazovke. Nevidiaci prijíma hovor doslova naslepo), ovládanie obrazovky počas telefonického rozhovoru tónovou voľbou a iné. 
5.	Celkovo ďalší program testovania by mal prebiehať a byť vopred odkonzultovaný s nejakými testermi, aby boli nastavené nejaké objektívne parametre testovania.
6.	Mali by byť zadávateľom testovania poskytnuté prihlasovacie údaje k testovaným službám.
7.	Oceňujem možnosť zapojiť sa do testovania a snahu zadávateľa testovania získať poznatky vedúce k zlepšeniu prístupnosti prostredia telefónu a jeho funkcionality.

Aplikácia Facing  Emotions mi pekne fungovala s priloženým puzdrom na krk. Narazil som ale na iný problém. Keďže je telefón otočený fotoaparátom smerom odo mňa a obrazovkou ku mne, obrazovka sa otiera o odev a často sa mi náhodne otvoril panel oznámení. Asi by to mohlo nejako fungovať aj na zamknutej obrazovke, ale nepodarilo sa mi zistiť, ako to nastaviť.
Prijatie hovorov: najviac sa mi osvedčila funkcia prijatia priložením k uchu. Je potrebné telefón priložiť „razantnejšie“, ale keď si na to človek zvykne, dá sa to. Na Samsungu, ktorý teraz mám, sa dá prijať hovor aj tlačidlom na pridávanie hlasitosti. Zvážil by som pridanie aj tejto možnosti.
Domovská obrazovka: Nepodarilo sa mi prísť na to, ako ju bez vidiacej osoby preusporiadať. Hlavne na prvej obrazovke sa často opakovala ikona času a dátumu. Obrazovku s najnovšími správami by som odstránil úplne, hlavne začiatočníka môže mýliť, prečo sa mu otvára akoby nová aplikácia, hoci len prešiel na druhú obrazovku.
Prekáža mi, že do telefónu nie je možné pripojiť klasické slúchadlá s 3,5 mm jackom. Osobne si myslím, že v dnešnej dobe ešte nie je také jednoduché zohnať slúchadlá s týmto novým typom pripojenia. Pribalené slúchadlá znejú dobre, očakávam ale, že pri bežnom používaní sa do 6 mesiacov pokazia.